b'\n_START_ARTICLE_\nFrance Kunstelj\n_START_SECTION_\n\xc5\xbdivljenjepis\n_START_PARAGRAPH_\nKunstelj, ki je od leta 1935 v Ljubljani \xc5\xa1tudiral teologijo je bil 1941 posve\xc4\x8den v duhovnika. Do srede leta 1942 je bil kaplan na Mirni, nato pa se je umaknil v Ljubljano. Po \xc5\xa1kofovem naro\xc4\x8dilu je leta 1943 odpotoval v Rim v karitativni akciji, nato je obiskal koncentracijsko tabirp\xc5\xa1\xc4\x8de v Padovi. Po vrnitvi je bil 1943 imenovan za kurata za postojanko Mirneske doline, dejansko pa je \xc5\xbee od za\xc4\x8detka in nato tudi po uradnem imenovanju leta 1944 slu\xc5\xbeil v domobranski postojanki v Rovtah. Maja 1945 je od\xc5\xa1el v begunstvo, bil vrnjen iz Vetrinja in skupaj z drugimi zaprt v tabori\xc5\xa1\xc4\x8du Teharje. Tam so ga po spoznanju, da je duhovnik posebej mu\xc4\x8dili, ker je drugim delil odvezo. Glede na podatke je bil verjetno med tistimi, ki so jih umorili v samem tabori\xc5\xa1\xc4\x8du.\n_START_SECTION_\nLiterarno delo\n_START_PARAGRAPH_\nKunstelj je pri\xc4\x8del prva prozna dela objavljati v reviji Doma\xc4\x8de vaje, nato kot bogoslovec v zborniku Mlada setev, katerega je od leta 1937 do 1941 tudi urejal. Isto\xc4\x8dasno je svojo kratko prozo objavljal tudi v katoli\xc5\xa1kih revijah, zlasti v Mladiki, Vigredi in Domu in svetu._NEWLINE_Snov za dela je zajemal iz vrhni\xc5\xa1kega okolja, v \xc4\x8drticah in novelah je slikal ljudsko rev\xc5\xa1\xc4\x8dino, socialno krivi\xc4\x8dnost in \xc5\xbevljensko razvratnost. V delih z religioznimi motivi pa se pojavljajo eti\xc4\x8dna razmi\xc5\xa1ljanja._NEWLINE_Leta 1945 je imel za tisk pripravljeno prozno zbirko, ki pa zaradi njegovega odhoda v begunstvo ni iz\xc5\xa1la; \xc5\xa1ele 1975 je Tine Debeljak v Buenos Airesu izdal njegovo antologijo z naslovom Butara._NEWLINE_Kunstelj je pisal tudi gledali\xc5\xa1ka dela. Za amaterska gledali\xc5\xa1\xc4\x8da je napisal ve\xc4\x8d dramskih del; tridejanka Za velikim vzorom je bila objavljena 1972 v Buenos Airesu.'